Tužba podnesena 2. ožujka 2017. – Anastassopoulos i dr. protiv Vijeća i Komisije
(predmet T-147/17)
Jezik postupka: francuski
Stranke
Tužitelji: Nikolaos Anastassopoulos (Nea Erythraia, Grčka), Aristeidis Anastassopoulos (Nea Erythraia), Alexia Anastassopoulos (Nea Erythraia), Maria-Myrto Anastassopoulos (Nea Erythraia), Sophie Velliou (Kifissia, Grčka) (zastupnici: K. Floros i M. Meng-Papantoni, odvjetnici)
Tuženici: Vijeće Europske unije i Europska komisija
Tužbeni zahtjev
Tužitelji od Općeg suda zahtijevaju da:
proglasi ovu tužbu dopuštenom i osnovanom;
udovolji njihovim zahtjevima za naknadu štete, dodjeljujući prvom tužitelju iznos od 123 442 eura, svakom od troje sljedećih iznos od 61 721 eura i petome iznos od 120 900 ili podredno, iznose od 38 227, 20 eura, 19 107, 60 eura i 37 440 eura, uvećane, u svim slučajevima, za zatezne kamate;
naloži tuženiku snošenje troškova postupka, neovisno o ishodu spora
Tužbeni razlozi i glavni argumenti
U prilog tužbi, tužitelji ističu povredu temeljnog načela zabrane diskriminacije u njegovu dijelu kojim se zahtijeva različito postupanje u različitim situacijama, kao i povredu članka 21. Povelje o temeljnim pravima Europske unije (u daljnjem tekstu „Povelja”), koji konkretizira navedeno načelo.
Pozivajući se na znatne financijske gubitke zbog primjene zakona 4050/12, poznatog i kao „PSI” (Private Sector Investment), na njihove državne obveznice, žale se da se prema njima postupalo jednako (uključujući istu stopu haircuta), kao i prema pravnim osobama, osobito bankama i namjenskim fondovima, unatoč njihovim bitnim razlikama.
Navedeno pripisuju predsjedniku Eurogrupe i/ili Eurogrupi kao takvoj, koja je zabranila ne samo izuzimanje fizičkih osoba od haircuta, već i svaku kasniju kompenzacijsku mjeru, kao i Komisiji koja je dala svoju suglasnost i odobrenje za takvu povredu navedenog načela i članka 21. Povelje, usprkos obvezi koju joj nameće članak 17. UEU-a, kao što je tumačeno u presudi od 20. rujna 2016., Ledra Advertising i dr./Komisija i BCE (C-8/15 P do C-10/15 P, EU:C:2016:701).
____________